Document ID: /roh_data/filtered/fineweb-2-filterrobots_roh.jsonl.gz/30658

Glisch verda per la purschida da furmaziun supplementara en il sectur da la transfurmaziun digitala
11.09.2023
La Regenza ha concedì ina contribuziun chantunala da maximalmain 990 000 francs a la Scola auta spezialisada dal Grischun (SASGR) per manar e per sviluppar vinavant il program da furmaziun supplementara «Transfurmaziun digitala@GR». Ella ha deliberà questa contribuziun en il rom da laLescha davart la promoziun da la transfurmaziun digitala en il Grischun. Ils custs totals per realisar 22 studis da certificat èn budgetads cun tut en tut 3,14 milliuns francs (custs d’installaziun e da gestiun).
Cun la purschida da furmaziun supplementara «Transfurmaziun digitala@GR» pon persunas cun activitad da gudogn vegnir scoladas vinavant en ina moda nunbirocratica ed orientada fitg bain a la pratica. Questa purschida furma la basa per dumagnar la transfurmaziun digitala. Il project persvada cunzunt tras l’access nunbirocratic per forzas da lavur che han fatg in emprendissadi, ma che han in profil professiunal che sa mida permanentamain pervia da la digitalisaziun. Ultra da quai rinforza il project la collavuraziun tranter la SASGR e l’economia regiunala.